FI Euroopan unionin virallinen lehti CE 88/725

(2004/C 88 E/0746)

KIRJALLINEN KYSYMYS P-1200/04

esittäjä(t): Charles Tannock (PPE-DE) komissiolle

(14. huhtikuuta 2004)

Aihe: Ukrainassa tapahtuneen edistymisen tunnustaminen EU:n myöntämän markkinatalousaseman muodossa

Edistyminen Ukrainan talouselämän ja EU:n polkumyyntilainsäädännössä asetettujen kriteereiden yhteensopivuuden arvioimisessa näyttää pysähtyneen. Kyseinen prosessi käynnistettiin syyskuussa 2000, jolloin Ukrainalle myönnettiin erityinen markkinatalousasema ja lokakuussa 2000 aloitettiin täyden markkina-talousaseman myöntämiseen tähtäävät neuvottelut. Euroopan komissio on tarkastellut normaalin käytännön mukaisesti sitä, miten Ukraina on noudattanut vaatimuksia, joita sille on asetettu markkinatalousasemaa määrittelevien eri otsakkeiden alla, erityisesti mitä tulee seuraaviin kohtiin: valtion puuttumatta jättäminen yhtiöiden päätöksentekoon ja varainhallintaan, yritysten selkeät tilinpäätöstiedot ja riippumattomat tilintarkastukset, Neuvostoliiton aikaisesta komentotaloudesta peräisin olevien markkinavääristymien jatkuminen, omistusoikeutta koskeva oikeusvarmuus ja kansainvälisten normien mukaiset vararikkomenettelyt sekä kelluvan ja markkinaperusteisen valuutan vaihtamismekanismin olemassaolo.

Romano Prodi tapasi syyskuussa 2002 Ukrainan presidentti Leonid Kutshman ja vakuutti hänelle, että EY ilmoittaisi päätöksensä kuuden kuukauden kuluessa sen jälkeen, kun Ukrainan hallitus on toimittanut kattavat vastaukset Ukrainan talouden markkina-aseman luonnetta koskeviin kysymyksiin. Huolimatta siitä, että EU:n ja Ukrainan yhteistyökomitean neljännessä ja kuudennessa kokouksessa kysymystä käsiteltiin uudelleen ja huolimatta ulkomaankaupasta vastaavan komission jäsenen Pascal Lamyn lokakuussa 2003 esittämistä Ukrainan valmiutta koskevista vakuutteluista, Ukraina ei vieläkään tiedä, myönnetäänkö sille täysi markkinatalousasema. Ukrainan talouselämä on sitä paitsi kehittynyt suotuisasti viimeksi kuluneina kolmena vuotena. Maan bkt on esimerkiksi kasvanut 8,5 prosenttia vuosien 2002 ja 2003 välisenä aikana, valtio ei enää puutu yhtiöiden päätöksentekoon, yrityksillä on oikeus tasapuoliseen kohteluun riippumatta siitä, mikä niiden omistajuuden muoto on, hintoja säännellään lähes pelkästään vapaiden markkinoiden eikä valtion asettamien ehtojen avulla ja markkinoista yli 90 prosenttia on yksityisessä ja alle 10 prosenttia valtion omistuksessa.

Kun pidetään mielessä edellä mainitut kiistattomat tosiseikat ja kun otetaan huomioon, että päätös myöntää Venäjälle täysi markkinatalousasema perustui geopoliittisiin näkökohtiin, viivytteleekö komissio tahallisesti poliittisista syistä kyseisen päätöksen tekemistä sen sijaan, että se tukeutuisi pelkästään vaadittuihin taloudellisiin kriteereihin?

Pascal Lamyn komission puolesta antama vastaus

(30. huhtikuuta 2004)

Arviointi siitä, olisiko maalle myönnettävä markkinatalousasema kaupan suojaamista koskevissa tutkimuksissa, on tekninen analyysi, ja siinä sovelletaan erittäin täsmällisiä käytännön parametreja, joilla pyritään varmistamaan, että yritysten kustannuksiin ja hintoihin voidaan luottaa kaupan suojaamista koskevissa tutkimuksissa.

On syytä panna merkille, että komissio arvioi kunkin markkinatalousasemaa koskevan hakemuksen pikemminkin sen omien ansioiden perusteella kuin vertaamalla maata muihin markkinatalousasemaa hakeneisiin maihin.

Ukrainan komissiolle esittämä virallinen pyyntö siitä, että komissio myöntäisi sille markkinatalousaseman kaupan suojaamista koskevissa tutkimuksissa, saatiin toukokuussa 2002. Komission alustava arviointi julkaistiin maaliskuussa 2003. Siinä yksilöitiin viisi aluetta, joilta pyydettiin lisätietoja tai joilla piti vielä edistyä. Ukraina lähetti pyydetyt tiedot kolmessa vaiheessa kesäkuussa 2003, joulukuussa 2003 ja tammikuussa 2004.

Kauppapolitiikasta vastaava komission jäsen ei ole antanut minkäänlaisia vakuutteluja Ukrainan valmiudesta markkinatalousasemaan. Kaupan suojaamisesta vastaavat komission yksiköt viimeistelevät arviointiaan edistymisestä viidellä maaliskuussa 2003 yksilöidyllä ongelma-alueella huhtikuussa 2004. Sitten kyseinen asiakirja toimitetaan jäsenvaltioille ja pian sen jälkeen Ukrainan viranomaisille.

Täyttä markkinatalousasemaa koskeva arviointi saadaan siis valmiiksi piakkoin. Tältä osin komissio suhtautuu myönteisesti Ukrainan edistymiseen talousuudistuksessa, joka merkitsee askelta kohti markkina talousasemaa koskevien kriteerien täyttämistä. Komissio on — kuten aina — sitoutunut myöntämään markkinatalousaseman Ukrainalle niin pian kuin esille tuoduissa kysymyksissä on edistytty riittävästi ja tekniset edellytykset ovat olemassa.

On myös syytä pitää mielessä, että yksittäiset ukrainalaisyrtykset voivat hakea itselleen markkinatalouskohtelua.